text: Leder: Kris-Horsens' arbejde er vigtigt
  24 marts 2015 kl. 16.22
  Udslusningscentret Kris-Horsens bliver nødt til at lukke, hvis de ikke får fundet penge til driften. Men det vil være en stor fejl, mener den daglige leder.
  På udslusningscentret Kris-Horsens får kriminelle hjælp til at komme ud i samfundet igen på en god måde, så de ikke falder tilbage i kriminalitet igen. Men nu ser det ud til, at centret måske må lukke, fordi deres økonomiske støtte er blevet trukket.
  Men det vil være ærgerligt, hvis centret må lukke. Det siger daglig leder Tom Hudecek tirsdag til TV SYD.
  - Det er utroligt vigtigt. Hvis de ikke har den mulighed, så er det eneste alternativ hjemløshed. Mange har ikke en adresse, men det skal man have for at blive løsladt. De får så adresse hos familie eller venner, men er reelt hjemløse, og så kan de gå ned på bistandskontoret og få nogle penge og så ellers finde tilbage til deres gamle venner, siger han.
  Du kan høre ham fortælle, hvordan de indsattes hverdag er på centret her: (varighed 1:15)
  